Ympäristöministeriö

kirjaamo.ym@ymparisto.fi

Lausuntopyyntö 25.4.2016, Dnro YM008:00/2015

**LAUSUNTO LUONNOKSESTA HALLITUKSEN ESITYKSEKSI LAIKSI YMPÄRISTÖVAIKUTUSTEN ARVIOINTIMENETTELYSTÄ JA LAEIKSI ERÄIDEN SIIHEN LIITTYVIEN LAKIEN MUUTTAMISESTA**

Ympäristöministeriö on pyytänyt lausuntoa luonnoksesta hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta. Ympäristöministeriö on lausuntopyynnössään pyytänyt lausunnonantajia ottamaan kantaa lausunnoilla olevan aineiston sisältämässä muistiossa esitettyihin vaihtoehtoihin hankekaavoituksen ja ympäristövaikutusten arviointia (YVA) koskevan menettelyn yhdistämisestä erityisesti menettelyjen ja arviointien päällekkäisyyksien ja hallinnollisen taakan vähentämisen sekä vaihtoehtojen käytännön toteuttamisen ja vaikutusten näkökulmasta.

**Hankekaavoituksen ja ympäristövaikutusten arviointia (YVA) koskevan menettelyn yhdistämisestä**

Metsähallituksella on laaja kokemus hankekaavoituksesta ja YVA-menettelystä tuulivoimahankkeissa. Metsähallitus kannattaa YVA-menettelyn ja hankekaavoituksen yhdistämistä. Vaihtoehto A edistää päällekkäisyyksien poistamista ja hallinnollisen taakan vähentämistä vaihtoehtoa B huomattavasti enemmän. Erityisen kannatettavia uudistuksia ovat kaavoituksen ja YVA:n käynnistäminen ennakkoneuvottelussa ja hankevastaavan oikeus osallistua viranomaisneuvotteluihin, joka on ainoa mukaan poimittava ajatus vaihtoehdosta B.

Vaihtoehto A:n yhdistetty lausuntomenettely on kannatettava, sillä se vähentää työtä sekä yhdistää suunnittelua ja osapuolia. Metsähallitus esittää, että annettujen lausuntojen jälkeen yhteysviranomaisen, kaavoittajan ja hankevastaavan tulisi kokoontua käymään läpi annetut lausunnot ja yhtenäistää niistä vedettävät johtopäätökset ja vaikutukset suunnittelun etenemiseen. Nykyisin kyseinen käytäntö riippuu hankevastaavan aktiivisuudesta ja viranomaisten yhteistyöhalukkuus on vaihtelevaa.

Osallistumis- ja arviointisuunnitelma (OAS) on nykyisin melko tarpeeton asiakirja suunnittelun alkuvaiheessa. Metsähallitus esittää, että alkuvaiheessa YVA-ohjelmaan voisi sisällyttää OAS:n asiat, koska kaavoituksen osallistumissuunnitelma, aikataulu ja yhteyshenkilöt on helppo lisätä siihen vastuunjaon ohella. Näkemyksemme mukaan erillisen OAS:n merkitys tulee esiin vasta YVA-ohjelmasta saatujen lausuntojen ja viranomaisneuvottelun jälkeen.

Vaihtoehto B:n kohdassa 2.2.2 d § on erinomainen parannusehdotus nykykäytäntöön: hankevastaava oikeutetaan/velvoitetaan osallistumaan viranomaisneuvotteluihin. Tämä on suunnittelun ja tiedonkulun kannalta hyvä uudistus. Nykyisin käytäntö eri elinkeino-, liikenne- ja ympäristökeskusten (ELY) alueilla on hyvin kirjavaa: joillain alueilla hankevastaava saa osallistua viranomaisneuvotteluun, joissain paikoissa viranomaisneuvotteluihin ei saa osallistua lainkaan.

Vaihtoehto B:ssä prosessin johtamisen vastuutus kunnan kaavoitusviranomaiselle johtaisi suuriin ongelmiin. Erityisesti pienissä kunnissa aktiivinen osallistuminen kaavoitukseen ei ole rajattujen resurssien vuoksi mahdollista. Kunnan vastuu prosessinjohdosta hankaloittaa hankevastaavan asemaa konsulttien kilpailutusvaiheessa.

Vaihtoehto B antaa ELY-keskuksille nykyistä pienemmän roolin, mikä olisi erittäin haitallista kaikille osapuolille ELY:n asiantuntemuksen jäädessä vajaalle käytölle. Lisäksi vaihtoehdossa B olisi varmistettava, ettei kunnallispolitiikka estä tai vaikeuta YVA-prosessia, ja hankevastaavalle olisikin varattava oikeus viedä YVA-prosessia eteenpäin kaavoituksesta riippumatta.

**Hallituksen esityksestä**

Luonnos hallituksen esitykseksi on säännösten yksityiskohtaisten perustelujen osalta osittain suppea ja sisältää niukasti soveltamisohjeita lain tulkintaan. Metsähallituksen huomautukset perusteluista ovat liitteessä 1.

Lausunnosta lisätietoja antaa tarvittaessa lakimies Markku Tuominen,
puh. 040 723 4895.

Esa Härmälä

pääjohtaja